Helsingin hovioikeus piti 3-vuotiaan tyttärensä leikkipuistossa murhanneen ranskalaisisän elinkautisen vankeustuomion ennallaan.

Lapsensa puukottanut mies vetosi oikeudessa avioeron aiheuttamaan henkiseen pahoinvointiin. Käräjäoikeus katsoi teon olleen vakaasti harkittu ja erityisen törkeä. PETE ANIKARI

Mies tuomittiin Itä-Uudenmaan käräjäoikeudessa elinkautiseen vankeuteen. Helsingin hovioikeus piti tuomion ennallaan. Juha Rahkonen

39-vuotias Nicolas Mathieu Cherche surmasi lapsensa Porvoossa marraskuussa 2017. Sivullinen huomasi miehen lyövän pientä lasta puukolla Porvoon Lyseon leikkipuistossa. Lapsi oli elossa poliisin saapuessa paikalle, mutta hän kuoli sairaalassa vammoihinsa.

Itä-Uudenmaan käräjäoikeus tuomitsi hänet viime kesäkuussa elinkautiseen vankeuteen murhasta, lapsikaappauksesta, pahoinpitelystä, laittomasta uhkauksesta ja kotirauhan rikkomisesta. Helsingin hovioikeus piti torstaina antamallaan päätöksellä tuomion ennallaan.

Käräjäoikeuden mukaan mies surmasi tyttärensä vakaasta harkinnasta sekä erityisen raa ' alla ja julmalla tavalla. Lisäksi teko kohdistui mieheen omaan lapseen, joka on ollut erityisen puolustuskyvytön ja luottanut vanhempaansa. Oikeus katsoi teon olleen kokonaisuutena arvostellen törkeä.

Hovioikeus oli käräjäoikeuden kanssa samaa mieltä, eikä muuttanut tuomiota miltään osin. Elinkautisen vankeuden lisäksi mies tuomittiin maksamaan lapsen äidille vahingonkorvauksia yli 47 000 euroa ja oikeudenkäyntikuluja yli 11 000 euroa.

Lapsen surmaamista edelsi huoltajuusriita, jonka aikana mies oli vienyt lapsen mukanaan Karibialle useaksi viikoksi.

Oikeudessa mies myönsi tapon, mutta kiisti murhan. Hänen mukaansa avioerokriisi aiheutti hänelle henkistä pahoinvointia. Mielentilatutkimuksessa miehen kuitenkin todettiin olleen tekohetkellä syyntakeinen, eli täydessä ymmärryksessä.

Surma tapahtui keskellä marraskuista päivää. Iltaan mennessä leikkipuiston portin edusta oli täyttynyt kaupunkilaisten tuomista kymmenistä kynttilöistä. PETE ANIKARI

Tuomittu toisen lapsen pahoinpitelystä

Mies vetosi valituksessaan hovioikeuteen, ettei teko ollut erityisen raaka tai julma, eikä mies olisi suunnitellut tyttärensä tappamista etukäteen. Puolustus myös vetosi miehen psyykkiseen tilaan ja olosuhteisiin, kuten avioeroon ja sitä seuranneeseen asunnottomuuteen.

Mies myönsi teon kuitenkin tappona, josta voidaan tuomita vankeuteen määräajaksi vähintään kahdeksaksi vuodeksi. Murhasta seuraa aina elinkautinen vankeustuomio.

Mies oli häädetty perheen asunnosta ja tuomittu aiemmin vanhemman tyttärensä pahoinpitelystä. Lisäksi äiti oli saanut nuoremman lapsen huoltajuuden. Äiti oli myös hakenut aiemmin syksyllä miehelle lähestymiskiellon, koska tämä oli puhunut perheensä tappamisesta.

Puukotus tapahtui Porvoon lyseon leikkipuistossa. Sen näkivät sekä tytön äiti, että paikalle rientänyt poliisipartio. JOHN PALMÉN

Äiti näki puukotuksen

Marraskuisen aamun tapahtumat alkoivat, kun äiti oli lähdössä viemään lasta päiväkotiin. Mies nappasi lapsen äidiltä ja vei tyttären leikkipuistoon. Äiti seurasi perässä ja oli samalla koko ajan yhteydessä poliisiin. Poliisit olivat jo leikkipuistossa, kun hän puukotti tytärtään äidin nähden.

Mies kertoi käräjillä, että halusi vain leikkiä lapsen kanssa aamupäivän. Hän vetosi paniikkiin ja hulluuskohtaukseen, jonka sai, kun näki poliisien saapuvan leikkipuistoon.

Käräjäoikeuden mukaan isä alkoi lyödä lasta veitsellä jo siinä vaiheessa, kun poliisiautoa vasta pysäköitiin puiston viereen. Tämän näki oikeuden mukaan kolme ihmistä.

Oikeus piti miehen tekoa ennalta suunniteltuna ja vakaasti harkittuna. Vakaata harkintaa ilmensivät oikeuden mukaan muun muassa miehen aiemmat uhkailut ja se, että miehellä oli mukanaan veitsi, jolle ei löytynyt uskottavaa selitystä.